Карактеристике мишљења деце млађег школског узраста

Под интелектуалним операцијама подразумевају се радње:

А) које се изводе ментално (у себи),

Б) које су реверзибилне - изводе се у два смера (на пример одузимање и сабирање су јединствене операције само изведене у супротним смеровима: (8 – 3) + 3 = 8), и

В) које су повезане у систем операција - ниједна операција не постоји изоловано, већ се увек образује у зависности од свих операција исте врсте (на пример, логичка класа никада не постоји сама за себе већ увек у односу са другим класама – животиња - птица; бројеви се не појављују независно један од другог (3, 10, 2, 5) већ се једино могу разумети као елементи уређеног низа 1, 2, 3, …).

**Операције** које поседују ова три својства **чине основу сваке интелектуалне делатности.** У интелектуалном развоју сваког појединца, интелектуалне операције се појављују на преласку са предшколског на школски узраст, око 7 - 8 године живота.

Прве операције које се јављају јесу операције класификовања, серијације, операције са бројевима. То су базичне интелектуалне операције на којима почива све оно што се учи у почетним разредима основне школе.

Сигуран знак да је дошло до освајања нивоа конкретних операција јесте појава конзервације. Стога се може рећи да суштинску одлику овог периода чини способност конзервације која подразумева унутрашњи систем регулација које ментално могу да компензују спољашње промене.

**Конзервација**: схватање да се квантитативна својства материје (количина материје, маса, запремина, број) не мењају када се мењају њена спољашња својства (боја, облик, место и распоред у простору) ⬄ једна величина се мења само уколико се од ње саме нешто одузме или дода.

\*\*\*

Оно што је карактеристично за прве, ПРАВЕ интелектуалне операције јесте да су то **конкретне** операције. То су, дакле, операције чији се битан део изводи ментално, али за чије извођење су неопходна и **помоћна, спољна средства**. Улогу таквих помоћних средстава играју реални објекти или сликовне, и друге замене реалних објеката. Дете овог узраста не мора директно да манипулише предметима, али све акције и предмети морају конкретно, реално да постоје.

Ствари и догађаји који су противни чињеницама, или који нису стварно презентовани у реалном свету, не могу бити схваћени. **Дете овог узраста може да помножи 6х5, али му је тешко да реши овај проблем: *Ако пси имају шест глава, и у мом дворишту има пет паса, колико ће укупно бити глава?* Дете не може да замисли догађаје који истовремено нису и стварни, и због тога не може да реши задати проблем**.

|  |
| --- |
| ЗАДАТАК |

На млађем школском узрасту, за разлику од претходног узрасног периода, разум тј. **логичке релације превладавају над перцепцијом**. Дечја мисао, међутим, и даље остаје везана за конкретни, физички свет. Другим речима, деца млађег школског узраста могу да решавају проблеме манипулисањем симбола у глави, али сами проблеми морају да буду повезани са материјалним предметима, а не само са симболима.

***Упутство за анализу***: Наредни задаци треба да илиструју наведене законитости у развоју дечјег мишљења. Добијене дечје одговоре и решења протумачите у односу на Пијажеова теоријска објашњења стадијума конкретних операција (његове предности и ограничења) у развоју мишљења.

|  |
| --- |
| КОНКРЕТНЕ ОПЕРАЦИЈЕ(групно задавање, индивидуални рад ученика) |

1. **Ако је Александра виша од Љубе, а Љуба виша од Ане, која је од њих три највиша?** (!дете треба да одговори на питање без помоћи оловке и папира, или штапића из претходног задатка, или неког другог материјала!)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 **(2) Замислите две величине које чине целину. Ако повећате прву, а целина остане иста, шта ће се десити са другом величином?**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**(3) Реши једначину:**

 **(а + н) – а = (б + н) – б**

**(4) Ако је ово учионица број 9, онда је то 4. разред. Ово није учионица број 9. Да ли је то 4. разред?** (заокружи тачан одговор)

**а)Да,**

**б) Не,**

**в) Нема довољно података**

**(5) Ако би сви људи имали три ока, и ти си човек, да ли би ти имао три ока?**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**(5) Објасни шта значи када кажемо** СВАКА ПТИЦА СВОМЕ ЈАТУ ЛЕТИ.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_